CELEX: 32013R0122
Language: lv
Date: 2013-02-12 00:00:00
Title: Komisijas Regula (ES) Nr. 122/2013 ( 2013. gada 12. februāris ), ar ko groza Regulu (EK) Nr. 1950/2006, ar kuru atbilstoši Eiropas Parlamenta un Padomes Direktīvai 2001/82/EK par Kopienas kodeksu, kas attiecas uz veterinārajām zālēm, izveido to vielu sarakstu, kuras ir būtiskas zirgu dzimtas dzīvnieku ārstēšanā  Dokuments attiecas uz EEZ

13.2.2013   
               
               
                  LV
               
               
                  Eiropas Savienības Oficiālais Vēstnesis
               
               
                  L 42/1
               
            
         KOMISIJAS REGULA (ES) Nr. 122/2013
         (2013. gada 12. februāris),
         ar ko groza Regulu (EK) Nr. 1950/2006, ar kuru atbilstoši Eiropas Parlamenta un Padomes Direktīvai 2001/82/EK par Kopienas kodeksu, kas attiecas uz veterinārajām zālēm, izveido to vielu sarakstu, kuras ir būtiskas zirgu dzimtas dzīvnieku ārstēšanā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu, kas attiecas uz veterinārajām zālēm (1), un jo īpaši tās 10. panta 3. punktu,
         tā kā:
         
                     (1)
                  
                  
                     Komisijas Regulā (EK) Nr. 1950/2006 (2) ir izveidots to vielu saraksts, kas ir būtiskas zirgu dzimtas dzīvnieku ārstēšanā un ko, atkāpjoties no Direktīvas 2001/82/EK 11. panta, drīkst ievadīt zirgu dzimtas dzīvniekiem, kurus paredzēts nokaut lietošanai pārtikā, ja vien ievēro vismaz sešu mēnešu zāļu izdalīšanās periodu.
                  
               
                     (2)
                  
                  
                     Ar Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos (3), tika grozīts Direktīvas 2001/82/EK 10. panta 3. punkts, lai šajā pantā minētajā vielu sarakstā papildus būtiskām vielām tiktu iekļautas vielas, kas salīdzinājumā ar citām iespējām, kas pieejamas zirgu dzimtas dzīvnieku ārstēšanā, rada papildu klīnisko ieguvumu, turpmāk “vielas, kas dod papildu klīnisko ieguvumu”.
                  
               
                     (3)
                  
                  
                     Viela būtu iekļaujama sarakstā kā “viela, kas dod papildu klīnisko ieguvumu” tikai tad, ja tā sniedz klīniski būtiskas priekšrocības, kas pamatotas ar augstāku iedarbīgumu, drošumu vai lielu ieguldījumu ārstēšanā. Šādu rezultātu cita starpā var dot iedarbības veidu, farmakodinamiskā vai farmakokinētiskā raksturojuma, ārstēšanas ilguma vai ievadīšanas ceļa atšķirības.
                  
               
                     (4)
                  
                  
                     Vielām, kas uzskaitītas Komisijas 2009. gada 22. decembra Regulas (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura (4) pielikumā, nevajadzētu atrasties sarakstā, kurā norādītas būtiskās vielas un vielas, kas dod papildu klīnisko ieguvumu. Tāpēc, lai no minētā saraksta izņemtu visas vielas, kas uzskaitītas Regulā (ES) Nr. 37/2010, Regulas (EK) Nr. 1950/2006 pielikumā minētajā sarakstā ir nepieciešami grozījumi.
                  
               
                     (5)
                  
                  
                     No Regulas (EK) Nr. 1950/2006 pielikuma saraksta ir lietderīgi izņemt arī vairākas vielas, kas noteiktas par alternatīvām tām vielām, kuras zirgu ārstēšanā nav pieejamas, jo nav uzskaitītas ne Regulā (EK) Nr. 1950/2006 kā “būtiskas vielas” vai “vielas, kas dod papildu klīnisko ieguvumu”, ne arī Regulas (ES) Nr. 37/2010 pielikumā.
                  
               
                     (6)
                  
                  
                     Sakarā ar pārmaiņām Savienības tiesību aktos pēc Regulas (EK) Nr. 1950/2006 pieņemšanas šajā regulā būtu jāatjaunina atsauces uz attiecīgajiem tiesību aktiem par kontrolmehānismiem attiecībā uz zirgu dzimtas dzīvniekiem un par maksimāli pieļaujamo atlieku saturu.
                  
               
                     (7)
                  
                  
                     Eiropas Zāļu aģentūras Veterināro zāļu komiteja (izveidotas ar Eiropas Parlamenta un Padomes Regulu (EK) Nr. 726/2004 (5)) ir veikusi šīs regulas pielikumā izklāstītā grozītā saraksta zinātnisku novērtējumu.
                  
               
                     (8)
                  
                  
                     Tāpēc Regula (EK) Nr. 1950/2006 būtu attiecīgi jāgroza.
                  
               
                     (9)
                  
                  
                     Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulu (EK) Nr. 1950/2006 groza šādi:
            
                        1)
                     
                     
                        Regulas (EK) Nr. 1950/2006 nosaukumu aizstāj ar šādu nosaukumu:
                        “Komisijas 2006. gada 13. decembra Regula (EK) Nr. 1950/2006, ar kuru atbilstoši Eiropas Parlamenta un Padomes Direktīvai 2001/82/EK par Kopienas kodeksu, kas attiecas uz veterinārajām zālēm, izveido to vielu sarakstu, kuras ir būtiskas zirgu dzimtas dzīvnieku ārstēšanā un kuras dod papildu klīnisko ieguvumu”;
                     
                  
                        2)
                     
                     
                        regulas 1. pantu aizstāj ar šādu:
                        
                           “1. pants
                           Šīs regulas pielikumā ir izklāstīts tāds saraksts ar vielām, kas ir būtiskas zirgu dzimtas dzīvnieku ārstēšanā (turpmāk – būtiskās vielas) un kas dod papildu klīnisko ieguvumu salīdzinājumā ar citām iespējām, kas pieejamas zirgu dzimtas dzīvnieku ārstēšanā (turpmāk – vielas, kas dod papildu klīnisko ieguvumu), kurš piemērojams, atkāpjoties no Direktīvas 2001/82/EK 11. panta.”;
                        
                     
                  
                        3)
                     
                     
                        regulas 2. panta otro rindkopu aizstāj ar šādu:
                        “Vielas, kas dod papildu klīnisko ieguvumu, drīkst izmantot pielikumā minētām konkrētām slimībām, ārstēšanas vajadzībām vai zootehniskos nolūkos, ja salīdzinājumā ar Direktīvas 2001/82/EK 11. pantā minētajām zālēm, ko atļauts izmantot zirgu dzimtas dzīvnieku ārstēšanā, tās dod klīniski būtiskas priekšrocības, kas pamatotas ar augstāku iedarbīgumu, drošumu vai lielu ieguldījumu ārstēšanā.
                        Piemērojot šā panta pirmo un otro rindkopu, izvērtē pielikumā minētās alternatīvas.”;
                     
                  
                        4)
                     
                     
                        regulas 3. un 4. pantu aizstāj ar šādiem:
                        
                           “3. pants
                           
                              1.   Būtiskās vielas un vielas, kas dod papildu klīnisko ieguvumu, izmanto tikai saskaņā ar Direktīvas 2001/82/EK 10. panta 1. punktu.
                           
                           
                              2.   Konkrētu informāciju par ārstēšanu ar būtiskajām vielām reģistrē saskaņā ar norādījumiem, kas sniegti Komisijas Regulā (EK) Nr. 504/2008 (*1) izklāstītā zirgu dzimtas dzīvnieku identifikācijas dokumenta IX sadaļā.
                           
                        
                        
                           4. pants
                           Nevienu vielu, kas minēta kādā no sarakstiem, kuri iekļauti Komisijas Regulas (ES) Nr. 37/2010 (*2) pielikumā, vai ko ar Savienības tiesību aktiem aizliegts izmantot zirgu dzimtas dzīvniekiem, turpmāk vairs neizmanto šajā regulā paredzētajiem nolūkiem.
                        
                        
                           (*1)  OV L 149, 7.6.2008., 3. lpp."
                        
                        
                           (*2)  OV L 15, 20.1.2010., 1. lpp.”;"
                        
                     
                  
                        5)
                     
                     
                        regulas 5. panta 2. punktu aizstāj ar šādu punktu:
                        
                           “2.   Ja dalībvalstis vai veterinārās profesionālās apvienības pieprasa Komisijai grozīt pielikumā izklāstīto sarakstu, tās savu pieprasījumu pienācīgi pamato un sniedz visus pieejamos būtiskos zinātniskos datus.”;
                        
                     
                  
                        6)
                     
                     
                        Regulas (EK) Nr. 1950/2006 pielikumu aizstāj ar šās regulas pielikumu.
                     
                  
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2013. gada 12. februārī
            
               
                  Komisijas vārdā –
               
                  priekšsēdētājs
               
               José Manuel BARROSO
            
         
         
            (1)  OV L 311, 28.11.2001., 1. lpp.
         
            (2)  OV L 367, 22.12.2006., 33. lpp.
         
            (3)  OV L 152, 16.6.2009., 11. lpp.
         
            (4)  OV L 15, 20.1.2010., 1. lpp.
         
            (5)  OV L 136, 30.4.2004., 1. lpp.
      
      
         
            PIELIKUMS
            
               
                  
                     “PIELIKUMS
                     
                        Saraksts, kurā apkopotas vielas, kas ir būtiskas zirgu dzimtas dzīvnieku ārstēšanā, un vielas, kas salīdzinājumā ar citām iespējām, kas pieejamas zirgu dzimtas dzīvnieku ārstēšanā, dod papildu klīnisko ieguvumu
                     
                     Visu turpmāk sniegtajā sarakstā minēto vielu izdalīšanās periods ir seši mēneši.
                     
                                 Indikācija
                              
                              
                                 Aktīvā viela
                              
                              
                                 Lietošanas pamatojums un paskaidrojums
                              
                           
                                 
                                    Anestēzijas līdzekļi, pretsāpju līdzekļi un vielas, ko izmanto saistībā ar anestēziju
                                 
                              
                           
                                 
                                    Sedācija un premedikācija
                                 
                                 
                                    (un antagonisms)
                                 
                              
                              
                                 Acepromazīns
                              
                              
                                 Nolūks: premedikācija pirms vispārējās anestēzijas, viegla sedācija.
                                 Identificētās alternatīvas: detomidīns, romifidīns, ksilazīns, diazepāms, midazolāms.
                                 Īpašo priekšrocību apraksts: pieredze konsekventi liecina, ka acepromazīns samazina risku, ka anestēzijas laikā iestājas nāve. Tā iedarbības veids (uz limbisko sistēmu) un sedācijas vienreizīgā kvalitāte nav panākami, izmantojot α-2 agonistu grupas sedatīvus (detomidīnu, romifidīnu un ksilazīnu) vai benzodiazepīnus (diazepāmu, midazolāmu).
                              
                           
                                 Atipamezols
                              
                              
                                 Nolūks: α-2 adrenoreceptora antagonists, ko izmanto α-2 agonistu iedarbības novēršanai.
                                 Identificētās alternatīvas: nav identificētas.
                                 Īpašo priekšrocību apraksts: vienīgais līdzeklis hipersensitivitātes un pārdozēšanas gadījumiem. Ārkārtas gadījumos izmantojams medikaments. Īpaši paredzēts lietošanai elpošanas nomākuma gadījumā.
                              
                           
                                 Diazepāms
                              
                              
                                 Nolūks: premedikācija un anestēzijas indukcija. Viegla trankvilizācija (ar benzodiazepīnu), kas izraisa minimālas blakusparādības sirds un asinsvadu un elpošanas sistēmā. Pretkonvulsiju līdzeklis, kas ir būtisks krampju lēkmju ārstēšanā.
                                 Identificētās alternatīvas: acepromazīns, detomidīns, romifidīns, ksilazīns, midazolāms, primidons, fenitoīns.
                                 Īpašo priekšrocību apraksts: mūsdienu medicīnas standartiem atbilstoša būtiska anestēzijas indukcijas protokolu sastāvdaļa; ir ievērojama pieredze tās lietošanā zirgu dzimtas dzīvniekiem. Izmanto kopā ar ketamīnu anestēzijas inducēšanā, izraisot būtisku atslābumu, kas ļauj nevainojami veikt indukciju un intubāciju. Tāds iedarbības veids (iedarbojas uz GASS receptoru) un atsevišķa trankvilizācija bez kardiorespiratora nomākuma nav panākama ar α-2 agonistu sedatīviem (detomidīnu, romifidīnu un ksilazīnu) vai acepromazīnu.
                              
                           
                                 Flumazenils
                              
                              
                                 Nolūks: intravenozs benzodiazepīnu antagonists. Pretiedarbojas benzodiazepīnam laikā, kad notiek atgūšanās no vispārējās intravenozās anestēzijas (TIVA).
                                 Identificētās alternatīvas: sarmazenils.
                                 Īpašo priekšrocību apraksts: no sarmazenila atšķirīgs iedarbības veids, kas nodrošina papildu iedarbību pret benzodiazepīnu vispārējās intravenozās anestēzijas beigās. Sarmazenils ir benzodiazepīna receptoru daļējs apgrieztais agonists, savukārt flumazenils ir konkurents antagonists ar nomācošu iedarbību benzodiazepīna saistīšanas vietā GASS receptorā.
                              
                           
                                 Midazolāms
                              
                              
                                 Nolūks: premedikācija un anestēzijas indukcija. Viegla trankvilizācija (ar benzodiazepīnu), kas izraisa minimālas blakusparādības sirds un asinsvadu un elpošanas sistēmā. Pretkonvulsiju līdzeklis, ko izmanto krampju lēkmju ārstēšanā, jo īpaši pieaugušiem zirgiem, kam ir stingumkrampji.
                                 Identificētās alternatīvas: acepromazīns, detomidīns, romifidīns, ksilazīns, diazepāms, primidons, fenitoīns.
                                 Īpašo priekšrocību apraksts: līdzīgs diazepāmam, bet šķīst ūdenī, tāpēc ir piemērots intravenozām injekcijām un būtisks intravenozām infūzijām lietojumā kopā ar anestēzijas līdzekļiem. Iedarbības laiks ir īsāks nekā diazepāmam. Kumeļiem piemērotāks nekā diazepāms.
                                 Pretkonvulsiju līdzeklis, ko izmanto krampju lēkmju ārstēšanā, jo īpaši pieaugušiem zirgiem, kam ir stingumkrampji; labāks nekā diazepāms vairāku dienu lietojumā, jo šķīst ūdenī.
                                 Izmanto kopā ar ketamīnu anestēzijas inducēšanā, izraisot būtisku atslābumu, kas ļauj nevainojami veikt indukciju un intubāciju.
                                 Tā iedarbības veids (iedarbojas uz GASS receptoru) un vienreizīgā trankvilizācija bez elpošanas un kardiovaskulāra nomākuma nav panākami ar α-2 agonistu sedatīviem (detomidīnu, romifidīnu un ksilazīnu) vai acepromazīnu.
                              
                           
                                 Naloksons
                              
                              
                                 Nolūks: opioīdu antidots, ārkārtas gadījumos izmantojams medikaments.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 Propofols
                              
                              
                                 Nolūks: intravenozs anestēzijas līdzeklis. Anestēzijas indukcija kumeļiem.
                                 Identificētās alternatīvas: sevoflurāns vai izoflurāns.
                                 Īpašo priekšrocību apraksts: injicējams anestēzijas līdzeklis, kas ātri tiek izvadīts no organisma. Jaunākie ziņojumi liecina, ka tas ievērojami uzlabo sirds un asinsvadu sistēmas stabilitāti un atgūšanās kvalitāti pēc inhalācijas anestēzijas.
                              
                           
                                 Sarmazenils
                              
                              
                                 Nolūks: benzodiazepīnu antagonists.
                                 Identificētās alternatīvas: flumazenils.
                                 Īpašo priekšrocību apraksts: tāda tīra pretiedarbība pret benzodiazepīnu sedāciju, kas vajadzīga pēc infūzijas vispārējā intravenozā anestēzijā. Klīniskā pieredze ar sarmazenilu ir lielāka nekā ar citām vielām, ko varētu uzskatīt par būtiskajām vielām.
                              
                           
                                 Tiletamīns
                              
                              
                                 Nolūks: disociatīvs anestēzijas līdzeklis, līdzīgs ketamīnam, jo īpaši izmantojams anestēzijā ārpus medicīnas iestādēm. Izmanto kombinācijā ar zolazepāmu.
                                 Identificētās alternatīvas: ketamīns.
                                 Īpašo priekšrocību apraksts: izmantošana kopā ar zolazepāmu ir būtiska gadījumos, kad nav iespējams izmantot inhalācijas anestēziju, piemēram, anestēzijā ārpus medicīnas iestādēm. Minētā kombinācija ir būtiska arī tad, ja ar ketamīna kombinācijām nodrošinātais anestēzijas ilgums ir nepietiekams. Parasti izmanto kastrācijā, laringotomijā, kaulu plēves noņemšanā, cistu vai sabiezējumu izgriešanā, sejas daļas lūzumu salikšanā, kā arī ieģipsēšanā un nabas trūces ārstēšanā.
                              
                           
                                 Zolazepāms
                              
                              
                                 Nolūks: trankvilizācija ar benzodiazepīniem, jo īpaši izmantojams kopā ar tiletamīnu anestēzijā ārpus medicīnas iestādēm.
                                 Identificētās alternatīvas: diazepāms vai midazolāms.
                                 Īpašo priekšrocību apraksts: benzodiazepīnu trankvilizators, kas iedarbojas ilgāk nekā diazepāms vai midazolāms. Izmantošana kopā ar tiletamīnu ir būtiska gadījumos, kad nav iespējams izmantot inhalācijas anestēziju, piemēram,anestēzijā ārpus medicīnas iestādēm. Minētā kombinācija ir būtiska tad, ja ar ketamīna kombinācijām nodrošinātais anestēzijas ilgums ir nepietiekams. Parasti izmanto kastrācijā, laringotomijā, kaulu plēves noņemšanā, cistu vai sabiezējumu izgriešanā, sejas daļas lūzumu salikšanā, kā arī ieģipsēšanā un nabas trūces ārstēšanā.
                              
                           
                                 
                                    Hipotensija vai elpošanas stimulācija anestēzijas laikā
                                 
                              
                              
                                 Dobutamīns
                              
                              
                                 Nolūks: hipotensijas terapija anestēzijas laikā.
                                 Identificētās alternatīvas: dopamīns.
                                 Īpašo priekšrocību apraksts: pozitīva inotropiska terapija, ko, iespējams, izmanto biežāk nekā dopamīnu, bet izvēle ir dažāda. Zirgiem anestēzijas laikā parasti rodas hipotensija, un pieredze liecina, ka normāla asinsspiediena uzturēšana samazina smagas pēcoperācijas rabdomiolīzes risku. Ar gaistošām vielām inducētas anestēzijas laikā dobutamīns zirgiem ir neaizstājams.
                              
                           
                                 Dopamīns
                              
                              
                                 Nolūks: hipotensijas terapija anestēzijas laikā.
                                 Identificētās alternatīvas: dobutamīns.
                                 Īpašo priekšrocību apraksts: dopamīns ir izmantojams zirgiem, kas nereaģē uz dobutamīnu. Kumeļiem dopamīnu izmanto dobutamīna vietā. Papildus vajadzīgs intraoperatīvas bradidiritmijas ārstēšanā, ja neiedarbojas atropīns.
                              
                           
                                 Efedrīns
                              
                              
                                 Nolūks: hipotensijas terapija anestēzijas laikā.
                                 Identificētās alternatīvas: dopamīns, dobutamīns.
                                 Īpašo priekšrocību apraksts: izmantojams tad, kad neiedarbojas dopamīns un dobutamīns. Unikāls simpatomimētisks līdzeklis, kas pēc struktūras ir līdzīgs adrenalīnam. Kateholamīnu iedarbību uz īpašiem organisma receptoriem nav iespējams izmantot zirgu dzimtas dzīvnieku ārstēšanā, neizmantojot vairākus kateholamīnus, no kuriem katrs ir aktīvs atšķirīgā receptora profilā. Tāpēc efedrīnu, kas izraisa noradrenalīna atbrīvošanu nervu galos, tādējādi stimulējot sirds saraušanos un novēršot hipotensiju, izmanto tad, kad neiedarbojas dobutamīns un dopamīns. Efedrīna iedarbība ilgst no dažām minūtēm līdz pat stundām, un tas iedarbojas pēc vienas intravenozas injekcijas, savukārt dobutamīna un dopamīna iedarbība ilgst tikai dažas sekundes vai minūtes, un tie jāievada ar infūziju.
                              
                           
                                 Glikopirolāts
                              
                              
                                 Nolūks: bradikardijas novēršana. Antiholīnerģisks līdzeklis. Antiholīnerģiskie līdzekļi ir pamatterapija tādu parasimpātisku izpausmju kā bradikardijas novēršanā, un tos regulāri izmanto acu un elpceļu ķirurģijā.
                                 Identificētās alternatīvas: atropīns.
                                 Īpašo priekšrocību apraksts: glikopirolātam ir ierobežota centrālā iedarbība, un pie samaņas esošiem zirgiem (pirms un pēc anestēzijas) tas ir piemērotāks nekā atropīns.
                              
                           
                                 Noradrenalīns (norepinefrīns)
                              
                              
                                 Nolūks: sirds un asinsvadu sistēmas darbības traucējumi. Infūzija sirds un asinsvadu sistēmas darbības traucējumu ārstēšanā kumeļiem.
                                 Identificētās alternatīvas: nav identificētas.
                                 Īpašo priekšrocību apraksts: dzīvnieka kateholamīna receptoru profils precīzi reaģē uz medikamentu iedarbību dažādās vietās. Tāpēc, lai izraisītu precīzu iedarbību, izmanto vairākus kateholamīnus, kas vairāk vai mazāk ekskluzīvi iedarbojas uz dažādiem adrenoreceptoriem.Noradrenalīns iedarbojas galvenokārt uz alfa-1 receptoriem un izraisa arteriolu vazokonstrikcijas, tādējādi paaugstinot asinsspiedienu un uzturot centrālo asinsriti. Kumeļiem noradrenalīns parasti ir vienīgais kateholamīns, kas ir iedarbīgs hipotensijas ārstēšanā.
                              
                           
                                 
                                    Analgēzija
                                 
                              
                              
                                 Buprenorfīns
                              
                              
                                 Nolūks: analgēzija, izmanto kopā ar sedatīviem savaldīšanas nolūkā.
                                 Identificētās alternatīvas: butorfanols, fentanils, morfīns un petidīns.
                                 Īpašo priekšrocību apraksts: daļējs μ-agonistu opioīdu pretsāpju līdzeklis. μ-receptoru aktivitāte nodrošina labāku analgēziju nekā κ-antagonistu opioīdi, piemēram, butorfanols. Ilgstošas iedarbības pretsāpju līdzeklis. Daļējiem agonistiem raksturīgo īpašību dēļ tas tikai ierobežoti veicina pieradumu un elpošanas nomākumu. Ilgstošas un īsas iedarbības opioīdiem ir atšķirīgas indikācijas, tāpēc izvēles klāstā jābūt pieejamām vairāk nekā vienai alternatīvai vielai.
                              
                           
                                 Fentanils
                              
                              
                                 Nolūks: analgēzija.
                                 Identificētās alternatīvas: butorfanols, buprenorfīns, morfīns un petidīns.
                                 Īpašo priekšrocību apraksts: μ-agonistu opioīds, μ-receptoru aktivitāte nodrošina labāku analgēziju nekā κ-agonistu opioīdi, piemēram, butorfanols. Ļoti īss iedarbības laiks ātrā metabolisma un izdalīšanās dēļ. Fentanils ir vienīgais zirgiem izmantotais opioīds, kas piemērots infūzijai un ārstēšanai ar plāksteriem. Īpaši iedarbīgs atsāpināšanā.
                              
                           
                                 Morfīns
                              
                              
                                 Nolūks: analgēzija.
                                 Identificētās alternatīvas: butorfanols, buprenorfīns, petidīns un fentanils.
                                 Īpašo priekšrocību apraksts: pilnvērtīgs μ-agonists, opioīdu grupas pretsāpju līdzeklis. μ-receptoru darbība nodrošina vislabāko analgēziju. Izmanto kopā ar sedatīviem savaldīšanas nolūkā, izmanto epidurālajā anestēzijā. Vidēji ilgas iedarbības pretsāpju līdzeklis. Morfīns ir μ-opioīdu agonists, kam piemīt epidurālai lietošanai vispiemērotākās šķīdības īpašības. Šajā ievadīšanas veidā tas nodrošina ilgstošu analgēziju ar nedaudzām sistēmiskām sekām. Šo metodi plaši izmanto mūsdienu veterinārajā medicīnā spēcīgu operācijas perioda sāpju un hronisku sāpju novēršanai.
                              
                           
                                 Petidīns
                              
                              
                                 Nolūks: analgēzija.
                                 Identificētās alternatīvas: butorfanols, buprenorfīns, morfīns un fentanils.
                                 Īpašo priekšrocību apraksts: μ-agonists, opioīdu grupas pretsāpju līdzeklis, kura iedarbība ir apmēram 10 reizes vājāka nekā morfīnam. Īsas iedarbības opioīds, kas, kā liecina pieredze, ir efektīvs spazmatisku koliku ārstēšanā zirgiem. Vienīgais opioīds, kam piemīt spazmolītiskas īpašības. Zirgu ārstēšanā salīdzinājumā ar citiem opioīdiem nodrošina dziļāku sedāciju un atstāj mazāku uzbudinājuma izraisīšanas iespēju.
                              
                           
                                 
                                    Miorelaksanti un saistītās vielas
                                 
                              
                              
                                 Atrakūrijs
                              
                              
                                 Nolūks: muskuļu relaksācija anestēzijas laikā.
                                 Identificētās alternatīvas: gvaifenezīns.
                                 Īpašo priekšrocību apraksts: nedepolarizējoša neiromuskulāra bloķējoša viela. Neiromuskulāras bloķējošas vielas jo īpaši izmanto acu un vēdera dobuma ķirurģijā. Pretdarbībai izmantojams edrofonijs. Par atrakūriju un edrofoniju ir visaptverošākie klīniskie dati.
                              
                           
                                 Edrofonijs
                              
                              
                                 Nolūks: pretdarbība ar atrakūriju izraisītai muskuļu relaksācijai.
                                 Identificētās alternatīvas: nav identificētas.
                                 Īpašo priekšrocību apraksts: holīnesterāzes inhibitors, būtisks pretdarbībā neiromuskulārajai blokādei. No holīnesterāzes inhibitoriem edrofonijs zirgiem izraisa vismazākās blakusparādības.
                              
                           
                                 Gvaifenezīns
                              
                              
                                 Nolūks: muskuļu relaksācija anestēzijas laikā.
                                 Identificētās alternatīvas: atrakūrijs.
                                 Īpašo priekšrocību apraksts: α-2/ketamīna režīma būtiska alternatīva zirgiem, ja α-2 vielas un ketamīns ir kontrindicēti, piemēram, zirgiem, kuri uz šīm vielām nereaģē, vai zirgiem, kuriem iepriekšējās ievadīšanas laikā novērotas blakusparādības. Kombinācijā ar ketamīnu un α-2 vielām ārkārtīgi noderīgs ārpus medicīnas iestādēm sniegtā anestēzijā, kam nav izstrādātas efektīvas alternatīvas intravenozās ievadīšanas metodes.
                              
                           
                                 
                                    Inhalējamie anestēzijas līdzekļi
                                 
                              
                              
                                 Sevoflurāns
                              
                              
                                 Nolūks: inhalācijas anestēzija zirgiem, kuriem ir kaulu lūzumi un citas ortopēdiskas traumas, un kumeļu anestēzijas indukcija ar masku.
                                 Identificētās alternatīvas: izoflurāns.
                                 Īpašo priekšrocību apraksts: sevoflurāns ir gaistošs anestēzijas līdzeklis, kam ir mazs metabolisms un kas ātri izdalās. Lai gan izoflurānam ES ir noteikts maksimālais atlieku līmenis, izoflurāna īpatnības, kas izpaužas atgūšanās brīdī, nozīmē, ka zirgu anestezēšanā tas nav piemērots visiem gadījumiem, jo uzbudinājuma stāvoklī zirgs var lauzt kāju. Sevoflurāns ir būtisks noteiktām ķirurģiskām operācijām, ko veic zirgu dzimtas dzīvniekiem, tādos gadījumos, kad liela nozīme ir gludas atveseļošanās nodrošināšanai, jo pieredze liecina, ka pēc tā izmantošanas zirgi atveseļojas labāk un to atveseļošanās tiek labāk kontrolēta. Tāpēc zirgiem, kuriem ir locekļu lūzumi un citas ortopēdiskas traumas, izmanto sevoflurānu, nevis izoflurānu. Turklāt sevoflurāns ir būtisks kumeļu anestēzijas indukcijā, kurā izmanto masku, jo atšķirībā no izoflurāna, kas ir kairinošs un attiecīgi izraisa klepošanu un elpas aizturēšanu, sevoflurāns ir pilnīgi nekairinošs.
                              
                           
                                 
                                    Vietējā anestēzija
                                 
                              
                              
                                 Bupivakaīns
                              
                              
                                 Nolūks: vietējā anestēzija.
                                 Identificētās alternatīvas: lidokaīns.
                                 Īpašo priekšrocību apraksts: ilgstošas iedarbības vietējās anestēzijas līdzeklis. Ilgstoša iedarbība, kas vajadzīga sāpju novēršanā operācijas periodā un hronisku spēcīgu sāpju, piemēram, laminīta, ārstēšanā. Bupivakaīns ir ilgstošākas iedarbības vietējās anestēzijas līdzeklis nekā parasti izmantotais lidokaīns. Ja izmanto tikai lidokaīnu, tas nodrošina apmēram stundu ilgu vietējo anestēziju. Pievienojot adrenalīnu, iedarbību var paildzināt līdz divām stundām, bet tas rada vietējās asinsapgādes pārtraukšanas risku, un tāpēc vairākos apstākļos šī kombinācija nav piemērota. Bupivakaīns nodrošina 4–6 stundas ilgu vietējo anestēziju un tāpēc ir daudz piemērotāks sāpju novēršanā pēc operācijām un laminīta ārstēšanā, jo parasti pietiek ar vienu injekciju; tas labturības apsvērumu dēļ ir būtiski salīdzinājumā ar atkārtotām lidokaīna injekcijām ik pēc stundas. Tāpēc īsākas iedarbības vietējās anestēzijas līdzekļi iepriekš minētajam mērķim nav piemēroti, jo tie ir bieži jāinjicē atkārtoti un tas savukārt palielina blakusparādību risku un nav pieņemami dzīvnieku labturības apsvērumu dēļ.
                              
                           
                                 Oksibuprokaīns
                              
                              
                                 Nolūks: vietējā anestēzija lietošanai acīs.
                                 Identificētās alternatīvas: nav identificētas.
                                 Īpašo priekšrocību apraksts: salīdzinājumā ar citām vielām, ko varētu uzskatīt par būtiskajām vielām, klīniskā pieredze ar oksibuprokaīnu ir visplašākā.
                              
                           
                                 Prilokaīns
                              
                              
                                 Nolūks: vietējā anestēzija pirms intravenozām darbībām ar katetru.
                                 Identificētās alternatīvas: nav identificētas.
                                 Īpašo priekšrocību apraksts: īpašos preparātos (vietējās anestēzijas līdzekļu eitektiskos maisījumos) lokālai uzklāšanai uz ādas, kur tas 40 minūšu laikā uzsūcas. Izmanto, lai atvieglotu intravenozas darbības ar katetru, īpaši kumeļiem.
                              
                           
                                 
                                    Pretiekaisuma vielas
                                 
                              
                           
                                 
                                    Kortikosteroīdi
                                 
                              
                              
                                 Triamcinolona acetonīds
                              
                              
                                 Nolūks: intraartikulārs ārstniecības līdzeklis deģeneratīvām locītavu slimībām un osteoartrītam.
                                 Identificētās alternatīvas: metilprednizolons.
                                 Īpašo priekšrocību apraksts: iedarbība šūnu un biosintēzes līmenī, kas atšķiras no alternatīvā intraartikulārā kortikosteroīdu ārstniecības līdzekļa metilprednizolona; triamcinolons ir skrimšļus aizsargājošs līdzeklis un veicina skrimšļu ārstēšanu. Efektīvāks nekā sistēmiska ārstēšana (NSAID un hondroitīna sulfāts) un cita (ar kortikosteroīdu izmantošanu nesaistīta) intraartikulāra terapija locītavu iekaisumu, sāpju un klibuma kontrolei akūtu un hronisku locītavu slimību gadījumos, jo īpaši deģeneratīvu locītavu slimību un osteoartrīta gadījumos. Vienīgais efektīvais līdzeklis subhondrālo kaula cistu ārstēšanai bez ķirurģiskas iejaukšanās.
                              
                           
                                 Flumetazons
                              
                              
                                 Nolūks: īsas iedarbības sistēmiska kortikosteroīdu terapija, tostarp šoka, pretiekaisuma un antialerģiska terapija.
                                 Identificētās alternatīvas: deksametazons, prednizolons.
                                 Īpašo priekšrocību apraksts: no alternatīvām atšķirīga klīniskā iedarbība ar ātrāku, ilgstošāku un lielāku efektivitāti. No alternatīvām atšķirīgs iedarbības veids (nav jūtama mineralokortikoīdu aktivitāte).
                              
                           
                                 
                                    Līdzekļi pret endotoksēmiju
                                 
                              
                              
                                 Pentoksifilīns
                              
                              
                                 Nolūks: orāli lietojams līdzeklis sistēmiskai endotoksēmijas ārstēšanai. Laminīts.
                                 Identificētās alternatīvas: fluniksīns, acepromazīns.
                                 Īpašo priekšrocību apraksts:
                                 endotoksēmija: no alternatīvām (fluniksīns) atšķirīgs iedarbības veids (metilēta ksantīna atvasinājuma fosfodiesterāzes inhibitors) un atšķirīga klīniskā iedarbība. Samazina ar endotoksīnu starpniecību notiekošo iekaisuma veicinātāju – citokīnu un leikotriēnu – izdalīšanos no makrofāgiem un neitrofīliem, samazina sistēmisko atbildes reakciju uz endotoksīniem;
                                 laminīts: no alternatīvām (acepromazīns) atšķirīgs iedarbības veids, kas veicina pirksta asinsrites uzlabošanos; samazina asins viskozitāti un uzlabo pirksta asinsriti.
                              
                           
                                 Polimiksīns B
                              
                              
                                 Nolūks: sistēmiska tādas endotoksēmijas ārstēšana, kas saistīta ar smagām kolikām un citām gremošanas un zarnu trakta slimībām.
                                 Identificētās alternatīvas: fluniksīns, bismuta bāziskais salicilāts.
                                 Īpašo priekšrocību apraksts: no sistēmiskām alternatīvām (fluniksīns) atšķirīgs iedarbības veids (endotoksīnus saistošs līdzeklis), endotoksīnu izraisītajā kaskādē iedarbojas agrāk. No orāli lietojamās alternatīvas – bismuta – atšķirīgs saistīšanas mehānisms, atšķirīgs ievadīšanas ceļš un atšķirīga iedarbības vieta. Saistot endotoksīnus un novēršot saistīšanos tollīgajos receptoros, profilaktiski darbojas pret iekaisuma kaskādi.
                              
                           
                                 
                                    Sirds un asinsvadu sistēmas medikamenti
                                 
                              
                           
                                  
                              
                              
                                 Amiodarons
                              
                              
                                 Nolūks: antiaritmisks līdzeklis. Sistēmisks un orāli lietojams līdzeklis ātriju fibrilācijas, supraventrikulārās un ventrikulārās tahikardijas ārstēšanai.
                                 Identificētās alternatīvas: hinidīna sulfāts, prokaīnamīds, propranolols.
                                 Īpašo priekšrocību apraksts: no alternatīvām atšķirīgs iedarbības veids (III klases antiaritmiskais līdzeklis). Pastāv jauni pierādījumi, ka amiodarons ir efektīvs un drošs līdzeklis ātriju fibrilācijas ārstēšanai un ir labāks nekā tā alternatīva hinidīna sulfāts; iedarbīgi ārstē dažādu veidu aritmijas, tostarp ventrikulārās aritmijas.
                              
                           
                                 Alopurinols
                              
                              
                                 Nolūks: išēmijas un reperfūzijas traumu ārstēšana jaundzimušajiem.
                                 Identificētās alternatīvas: E vitamīns.
                                 Īpašo priekšrocību apraksts: no reperfūzijas traumu ārstēšanas alternatīvām atšķirīgs iedarbības veids; alopurinols ir ksantīnoksidāzes inhibitors, kas nomāc brīvo radikāļu veidošanos reperfūzijas laikā pēc išēmijas.
                              
                           
                                 Vazopresīns
                              
                              
                                 Nolūks: cirkulatorā kolapsa ārstēšana kumeļiem un pieaugušiem zirgiem.
                                 Identificētās alternatīvas: dopamīns/dobutamīns. Epinefrīns.
                                 Īpašo priekšrocību apraksts: īpašs agonists, kas iedarbojas ar V1 receptoru starpniecību. Tas iedarbojas atšķirīgi no citām atļautām asinsspiedienu regulējošām vielām, – epinefrīna (adrenoreceptoru agonists) un dopamīna/dobutamīna (D1-5 receptori, kuri regulē sirds minūtes tilpumu un asinsvadu tonusu). Izmanto situācijās, kad ārstēšana ar dopamīnu/dobutamīnu un epinefrīnu bijusi nesekmīga un vajadzīga alternatīva farmakoloģiskā pieeja.
                              
                           
                                 Digoksīns
                              
                              
                                 Nolūks: sirds mazspējas ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: digoksīns turklāt ir vienīgās zāles to blakusparādību ārstēšanā, ko izraisījusi ārstēšana ar hinidīnu.
                              
                           
                                 Hinidīna sulfāts un hinidīna glikonāts
                              
                              
                                 Nolūks: sirds aritmiju ārstēšana.
                                 Identificētās alternatīvas: prokaīnamīds, propranolols.
                                 Īpašo priekšrocību apraksts: antiaritmisks līdzeklis. Izmanto reti, bet terapiju klāstā tam ir svarīga nozīme, jo dažādu aritmijas veidu ārstēšanai ir nepieciešams dažāds iedarbības veids. Izvēlas ātriju fibrilācijas ārstēšanā.
                              
                           
                                 Prokaīnamīds
                              
                              
                                 Nolūks: sirds aritmiju ārstēšana.
                                 Identificētās alternatīvas: hinidīna sulfāts un hinidīna glikonāts, propranolols.
                                 Īpašo priekšrocību apraksts: antiaritmisks līdzeklis. Izmanto reti, taču terapiju klāstā tam ir svarīga nozīme, jo dažādu aritmijas veidu ārstēšanai ir nepieciešams dažāds iedarbības veids.
                              
                           
                                 Propranolols
                              
                              
                                 Nolūks: sirds aritmiju ārstēšana.
                                 Identificētās alternatīvas: hinidīna sulfāts un hinidīna glikonāts, prokaīnamīds.
                                 Īpašo priekšrocību apraksts: antihipertensīvs līdzeklis, ko izmanto arī tāpēc, ka tas ir iedarbīgs pret aritmiju. Izmantoreti, taču terapiju klāstā tam ir svarīga nozīme. Aritmijām ir dažāda patofizioloģija, tāpēc būtiska nozīme ir dažādas iedarbības medikamentu daudzveidībai, kas dod iespēju ārstēt konkrētus stāvokļus. Parasti šos medikamentus izmanto vienreizējai terapijai, lai atgūtu normālu sirds ritmu, un tikai ļoti retos gadījumos ārstēšanu ir nepieciešams atkārtot.
                              
                           
                                 
                                    Konvulsijas
                                 
                              
                           
                                  
                              
                              
                                 Fenitoīns
                              
                              
                                 Nolūks: pretkonvulsiju terapija kumeļiem. Rabdomiolīzes ārstēšana. Muskuļu konvulsiju izraisītu iešanas traucējumu (stringhalt) ārstēšana.
                                 Identificētās alternatīvas: diazepāms, primidons, dantrolēna nātrijs (rabdomiolīzei).
                                 Īpašo priekšrocību apraksts: būtisks pretkonvulsiju līdzeklis kumeļiem. Fenitoīnu pārsvarā izmanto par papildlīdzekli krampju lēkmju ārstēšanā, ja tās nav iespējams kontrolēt ar primidonu/fenobarbitālu. Fenitoīns ir kalcija kanālus bloķējošs līdzeklis, kas ir noderīgs atkārtotas rabdomiolīzes ārstēšanā.
                              
                           
                                 Primidons
                              
                              
                                 Nolūks: pretkonvulsiju terapija kumeļiem.
                                 Identificētās alternatīvas: diazepāms, fenitoīns.
                                 Īpašo priekšrocību apraksts: primidonu paraksta ārstēšanas turpināšanai pēc diazepāma terapijas vai kā alternatīvu.
                              
                           
                                 
                                    Gremošanas sistēmas medikamenti
                                 
                              
                           
                                  
                              
                              
                                 Betanehols
                              
                              
                                 Nolūks: zarnu aizsprostojumu ārstēšana, gastroduodenālo striktūru ārstēšana kumeļiem, atkārtotu nelielu resnās zarnas aizsprostojumu ārstēšana pieaugušiem zirgiem.
                                 Identificētās alternatīvas: metoklopramīds, eritromicīns.
                                 Īpašo priekšrocību apraksts: betanehols ir muskarīna holīnerģisko receptoru agonists, kas stimulē acetilholīna receptorus gremošanas un zarnu trakta gludajos muskuļos, izraisot to saraušanos. Pierādīts, ka tas liek kuņģim un zarnām iztukšoties ātrāk. Gan betaneholam, gan metoklopramīdam ir labvēlīga iedarbība zarnu nosprostojumu pēcoperatīvā ārstēšanā.
                              
                           
                                 Kodeīns
                              
                              
                                 Nolūks: diarejas ārstēšana.
                                 Identificētās alternatīvas: bismuta bāziskais salicilāts.
                                 Īpašo priekšrocību apraksts: no bismuta bāziskā salicilāta atšķirīgs iedarbības veids. Opioīds, motilitātes modulators, kas zarnās iedarbojas uz mu receptoriem, nodrošina, ka jo īpaši kumeļiem tiek efektīvi kontrolēti neinfekciozas diarejas simptomi. To bieži izmanto kopā ar loperamīdu. Tā kā pēc iedarbības veida ir līdzīgs loperamīdam, notiek sinerģiska iedarbība.
                              
                           
                                 Loperamīds
                              
                              
                                 Nolūks: diarejas ārstēšana kumeļiem.
                                 Identificētās alternatīvas: bismuta bāziskais salicilāts.
                                 Īpašo priekšrocību apraksts: no bismuta bāziskā salicilāta atšķirīgs iedarbības veids. Opioīdu motilitātes modulators, kas iedarbojas uz mu receptoriem zarnās un efektīvāk nekā citas vielas nodrošina neinfekciozas diarejas simptomu kontroli kumeļiem. To bieži izmanto kopā ar kodeīnu. Tā kā pēc iedarbības veida ir līdzīgs kodeīnam, notiek sinerģiska iedarbība.
                              
                           
                                 Metoklopramīds
                              
                              
                                 Nolūks: postoperatīvu zarnu aizsprostojumu ārstēšana.
                                 Identificētās alternatīvas: betanehols, eritromicīns.
                                 Īpašo priekšrocību apraksts: metoklopramīds ir aizvietots benzamīds, kam ir vairāki iedarbības mehānismi: 1) tas ir dopamīna receptoru antagonists; 2) tas palielina acetilholīna izdalīšanos no iekšējiem holīnerģiskajiem neironiem; 3) tam ir adrenoreceptorus bloķējoša iedarbība. Tas ir efektīvs kuņģa un zarnu trakta koordinācijas atjaunošanā pēc operācijām un samazina kuņģa sulas refluksa kopējo apjomu, biežumu un ilgumu. Metoklopramīds ir prokinētiskas zāles, kas vairāk iedarbojas kuņģa un zarnu trakta proksimālajā daļā. Gan betaneholam, gan metoklopramīdam ir labvēlīga iedarbība postoperatīvu zarnu aizsprostojumu ārstēšanā.
                              
                           
                                 Fenoksibenzamīns
                              
                              
                                 Nolūks: diarejas ārstēšana; kolīts.
                                 Identificētās alternatīvas: bismuta bāziskais salicilāts, fluniksīns.
                                 Īpašo priekšrocību apraksts: salīdzinājumā ar citiem atļautiem ārstēšanas veidiem un kodeīnu tam ir atšķirīgs iedarbības veids (alfa-1 antagonists un sekrēciju mazinošs līdzeklis). Noderīgs diarejas un kolīta simptomu kontrolēšanā.
                              
                           
                                 Propantelīna bromīds
                              
                              
                                 Nolūks: peristaltiku mazinošs līdzeklis.
                                 Identificētās alternatīvas: atropīns, lidokaīns, ko atšķaidītu ievada intrarektāli ar klizmu.
                                 Īpašo priekšrocību apraksts: propantelīna bromīds ir sintētisks ceturtējs amonija savienojums, antiholīnerģisks līdzeklis, kas nomāc kuņģa un zarnu trakta motilitāti un spazmas un samazina kuņģa skābes izdalīšanos. Tas nomāc arī acetilholīna iedarbību parasimpātiskās nervu sistēmas postganglionāro nervu galos. Tā iedarbība ir līdzīga atropīna iedarbībai, kaut arī ir ilgāka (6 stundas). Propantelīna bromīds ir svarīga terapeitiska izvēle, ar kuras palīdzību samazina peristaltiku, kas palīdz izvairīties no taisnās zarnas plīsumiem tās palpācijas laikā un veikt varbūtēju taisnās zarnas plīsumu izmeklēšanu un ārstēšanu gadījumos, kad ir grūti nodrošināt lidokaīna klizmas efektivitāti.
                              
                           
                                 Ranitidīns
                              
                              
                                 Nolūks: kuņģa čūlas profilakse jaundzimušajiem.
                                 Identificētās alternatīvas: omeprazols.
                                 Īpašo priekšrocību apraksts: no omeprazola atšķirīgs iedarbības veids. Ievadīšanas ceļš (intravenozi) salīdzinājumā ar visām citām pretčūlas zālēm, kas jālieto orāli, ir papildu priekšrocība. Intravenozi lietojamam ranitidīna preparātam ir būtiska terapeitiska nozīme darbā ar kumeļiem, kuriem trūkst kuņģa un zarnu trakta motilitātes un kuriem tāpēc ir augsts čūlas risks.
                              
                           
                                 Sukralfāts
                              
                              
                                 Nolūks: kuņģa čūlas profilakse jaundzimušajiem.
                                 Identificētās alternatīvas: omeprazols.
                                 Īpašo priekšrocību apraksts: no omeprazola atšķirīgs iedarbības veids un vērtīga kuņģa čūlas papildu profilakse. Unikālais iedarbības veids (caur gļotādu) nodrošina fizisku bojājuma stabilizāciju.
                              
                           
                                 
                                    Rabdomiolīze
                                 
                              
                           
                                  
                              
                              
                                 Dantrolēna nātrijs
                              
                              
                                 Nolūks: rabdomiolīzes ārstēšana. Anestēzijas laikā radušās ļaundabīgās hipertermijas ārstēšana.
                                 Identificētās alternatīvas: fenitoīns.
                                 Īpašo priekšrocību apraksts: dantrolēnam ir tieša un atslābinoša iedarbība uz muskuļiem, jo tas nomāc kalcija izdalīšanos no sarkoplazmatiskā retikula un tādējādi rada disociāciju ierosas–saraušanās savienojumā. Pieredze liecina, ka gan fenitoīns, gan dantrolēna nātrijs ir noderīgs atkārtotas rabdomiolīzes ārstēšanā.
                              
                           
                                 
                                    Pretmikrobu līdzekļi
                                 
                              
                           
                                 
                                    
                                       Klebsiella spp. infekcijas
                                 
                              
                              
                                 Tikarcilīns
                              
                              
                                 Nolūks: Klebsiella spp. infekciju ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: īpaša antibiotika Klebsiella spp. infekciju ārstēšanai.
                              
                           
                                 
                                    
                                       Rhodococcus equi infekcijas
                                 
                              
                              
                                 Azitromicīns
                              
                              
                                 Nolūks: Rhodococcus equi infekciju ārstēšana.
                                 Identificētās alternatīvas: eritromicīns.
                                 Īpašo priekšrocību apraksts: standarta ārstēšana kombinācijā ar rifampicīnu, un kumeļi to panes labāk nekā eritromicīnu.
                              
                           
                                 Rifampicīns
                              
                              
                                 Nolūks: Rhodococcus equi infekciju ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: Rhodococcus equi ārstēšana apvienojumā ar eritromicīnu vai azitromicīnu. Ārstēšana pēc izvēles.
                              
                           
                                 
                                    Septiskais artrīts
                                 
                              
                              
                                 Amikacīns
                              
                              
                                 Nolūks: septiskā artrīta ārstēšana.
                                 Identificētās alternatīvas: gentamicīns vai citi aminoglikozīdi.
                                 Īpašo priekšrocību apraksts: kumeļi panes labāk nekā gentamicīnu vai citus aminoglikozīdus.
                              
                           
                                 
                                    Elpošanas sistēmas medikamenti
                                 
                              
                           
                                  
                              
                              
                                 Ambroksols
                              
                              
                                 Nolūks: surfaktanta aktivizēšana priekšlaicīgi dzimušiem kumeļiem.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 Budesonīds
                              
                              
                                 Nolūks: inhalējami kortikosteroīdi alerģisku plaušu slimību kontrolei.
                                 Identificētās alternatīvas: beklometazons.
                                 Īpašo priekšrocību apraksts: inhalējamo kortikosteroīdu terapija mazāk nomāc virsnieru garozas funkciju; sistēmiskā absorbcija salīdzinājumā ar sistēmisku kortikoīdu terapiju ir ierobežota, tāpēc pēc terapijas beigām ātrāk notiek atgriešanās pie normālas darbības un retāk ir vērojama sistēmiska blakusiedarbība. Inhalācija ļauj samazināt devas un augsti koncentrētu aktīvo vielu ievadīt konkrētā vietā, kas nodrošina labāku iedarbīgumu. Īpaši lietderīgs vieglas un mērenas slimības un ilgstošas uzturošas terapijas gadījumā. Lai devu titrētu atkarībā no klīniskās reakcijas un lai optimāli kontrolētu slimības gaitu, ir nepieciešamas citas par beklametazonu iedarbīgākas vielas ar atšķirīgu iedarbības ilgumu. Budesonīda iedarbības spēks ir vidējs – starp beklometazonu un flutikazonu.
                              
                           
                                 Flutikazons
                              
                              
                                 Nolūks: inhalējami kortikosteroīdi alerģisku plaušu slimību kontrolei.
                                 Identificētās alternatīvas: beklometazons.
                                 Īpašo priekšrocību apraksts: inhalējamo kortikosteroīdu terapija mazāk nomāc virsnieru garozas funkciju; sistēmiskā absorbcija salīdzinājumā ar sistēmisku kortikoīdu terapiju ir ierobežota, tāpēc pēc terapijas beigām ātri atjaunojas normāla darbība un retāk ir vērojamas sistēmiska blakusiedarbība. Inhalācija ļauj augsti koncentrētu aktīvo vielu ievadīt konkrētā vietā, kas nodrošina labāku iedarbīgumu.Īpaši lietderīgs vieglas un mērenas slimības un ilgtermiņa uzturošas terapijas gadījumā. Lai devu titrētu atkarībā no klīniskās reakcijas un lai optimāli kontrolētu slimības gaitu, ir nepieciešamas citas par beklometazonu iedarbīgākas vielas ar atšķirīgu iedarbības ilgumu. Flutikazonam ir par 50 % spēcīgāka iedarbība nekā beklometazonam, un tam ir garāks pussadalīšanās periods (6 stundas pret 2,8 stundām), kas nodrošina papildu ieguvumus smagākos un grūti ārstējamos gadījumos.
                              
                           
                                 Ipratropija bromīds
                              
                              
                                 Nolūks: bronhodilācija.
                                 Identificētās alternatīvas: nav identificētas.
                                 Īpašo priekšrocību apraksts: antiholīnerģiska iedarbība. Tas ir nepieciešams terapijas klāstā, jo dažkārt ir iedarbīgāks nekā β-antagonisti.
                              
                           
                                 Oksimetazolīns
                              
                              
                                 Nolūks: deguna tūskas ārstēšana.
                                 Identificētās alternatīvas: fenilefrīns.
                                 Īpašo priekšrocību apraksts: α-adrenoreceptoru agonists, kam piemīt spēcīgas vazokonstriktīvas īpašības un kam salīdzinājumā ar fenilefrīnu dodama priekšroka ilgākās iedarbības dēļ.
                              
                           
                                 
                                    Pretprotozoju līdzekļi
                                 
                              
                           
                                  
                              
                              
                                 Izometamīdijs
                              
                              
                                 Nolūks: protozoju encefalomielīta ārstēšana zirgiem.
                                 Identificētās alternatīvas: pirimetamīns.
                                 Īpašo priekšrocību apraksts: slimība dažkārt ir grūti ārstējama ar pirimetamīnu, un tāpēc ir vajadzīga alternatīva.
                              
                           
                                 Ponazurils
                              
                              
                                 Nolūks: protozoju mielīta (Sarcocystis neurona) ārstēšana zirgiem.
                                 Identificētās alternatīvas: izometamīdijs, pirimetamīns.
                                 Īpašo priekšrocību apraksts: atšķirīgs iedarbības veids salīdzinājumā ar citām atļautām vielām, lietderīgs kā alternatīva terapija, ja slimība ir grūti ārstējama ar citiem līdzekļiem. Neliels blakusiedarbības gadījumu skaits (diareja) salīdzinājumā ar ārstēšanu ar pirimetamīnu/sulfonamīdu; salīdzinājumā ar izometamīdiju un pirimetamīnu augsta klīniskā efektivitāte.
                              
                           
                                 Pirimetamīns
                              
                              
                                 Nolūks: protozoju encefalomielīta ārstēšana zirgiem.
                                 Identificētās alternatīvas: izometamīdijs.
                                 Īpašo priekšrocību apraksts: veiksmīga ārstēšana vismaz 75 % gadījumu, ja izmanto kopā ar sulfadiazīnu–sulfonamīdu.
                              
                           
                                 
                                    Oftalmoloģiskie medikamenti
                                 
                              
                           
                                 
                                    Acu čūlas
                                 
                              
                              
                                 Aciklovīrs
                              
                              
                                 Nolūks: acu čūlu ārstēšana (pretvīrusu zāles). Lieto lokāli.
                                 Identificētās alternatīvas: idoksuridīns.
                                 Īpašo priekšrocību apraksts: pieredze liecina, ka gan aciklovīrs, gan idoksuridīns ir vienlīdz efektīvi ulceratīvā herpētiskā keratīta ārstēšanā.
                              
                           
                                 Idoksuridīns
                              
                              
                                 Nolūks: acu čūlu ārstēšana (pretvīrusu medikamenti). Lieto lokāli.
                                 Identificētās alternatīvas: aciklovīrs.
                                 Īpašo priekšrocību apraksts: pieredze liecina, ka gan aciklovīrs, gan idoksuridīns ir vienlīdz efektīvi ulceratīvā herpētiskā keratīta ārstēšanā.
                              
                           
                                 
                                    Glaukoma
                                 
                              
                              
                                 Fenilefrīns
                              
                              
                                 Nolūks: glaukomas, epiforas, deguna tūskas un liesas sastrēguma ārstēšana.
                                 Identificētās alternatīvas: tropikamīds (glaukomai), citas nav identificētas.
                                 Īpašo priekšrocību apraksts: pieredze liecina, ka gan fenilefrīns, gan tropikamīds ir vienlīdz efektīvi glaukomas ārstēšanā.
                              
                           
                                 Tropikamīds
                              
                              
                                 Nolūks: glaukomas ārstēšana. Lieto lokāli.
                                 Identificētās alternatīvas: fenilefrīns.
                                 Īpašo priekšrocību apraksts: pieredze liecina, ka gan fenilefrīns, gan tropikamīds ir vienlīdz efektīvi glaukomas ārstēšanā.
                              
                           
                                 Dorzolamīds
                              
                              
                                 Nolūks: glaukomas ārstēšana. Lieto lokāli.
                                 Identificētās alternatīvas: latanoprosts, timolola maleāts.
                                 Īpašo priekšrocību apraksts: īpašais iedarbības veids – iedarbojas kā karboanhidrāzes inhibitors. Svarīga nozīme terapijas klāstā.
                              
                           
                                 Latanoprosts
                              
                              
                                 Nolūks: glaukomas ārstēšana. Lieto lokāli.
                                 Identificētās alternatīvas: dorzolamīds, timolola maleāts.
                                 Īpašo priekšrocību apraksts: īpašais iedarbības veids – iedarbojas kā prostaglandīna F2α analogs. Svarīga nozīme terapijas klāstā.
                              
                           
                                 Timolola maleāts
                              
                              
                                 Nolūks: glaukomas ārstēšana. Lieto lokāli.
                                 Identificētās alternatīvas: dorzolamīds, latanoprosts.
                                 Īpašo priekšrocību apraksts: iedarbības veids – iedarbojas kā neselektīvs beta-adrenoreceptorus bloķējošs līdzeklis, izraisa vazokonstrikciju, kas savukārt samazina acs priekšējās kameras šķidruma daudzumu. Svarīga nozīme terapijas klāstā.
                              
                           
                                 Ciklosporīns A
                              
                              
                                 Nolūks: imūndepresīva viela, ko izmanto acu autoimūno slimību ārstēšanā.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 Ketorolaks
                              
                              
                                 Nolūks: acu sāpju un iekaisumu ārstēšana. Nesteroīds pretiekaisuma medikaments, acu pilieni, lieto lokāli.
                                 Identificētās alternatīvas: nav identificētas.
                                 Īpašo priekšrocību apraksts: salīdzinājumā ar citām vielām, ko varētu uzskatīt par būtiskajām vielām, ar ketorolaku ir visplašākā klīniskā pieredze.
                              
                           
                                 Ofloksacīns
                              
                              
                                 Nolūks: tādu acu infekciju ārstēšana, kas ir rezistentas pret ārstēšanu ar parasti lietotajām oftalmoloģiskajām antibiotikām.
                                 Identificētās alternatīvas: nav identificētas.
                                 Īpašo priekšrocību apraksts: salīdzinājumā ar citām vielām, ko varētu uzskatīt par būtiskajām vielām, ar ofloksacīnu ir visplašākā klīniskā pieredze. Salīdzinājumā ar antibiotikām, ko parasti izmanto oftalmoloģiskā terapijā, ofloksacīns jāizmanto tikai kā rezerves antibiotika atsevišķos gadījumos.
                              
                           
                                 Fluoresceīns
                              
                              
                                 Nolūks: diagnostisks līdzeklis radzenes ulcerācijas gadījumā, lieto lokāli.
                                 Identificētās alternatīvas: Bengālijas rozā.
                                 Īpašo priekšrocību apraksts: Bengālijas rozā ir pretvīrusu iedarbība, savukārt fluoresceīnam uz vīrusu replikāciju nav būtiskas ietekmes. Attiecīgi, ja pirms vīrusa kultūras audzēšanas diagnostiski izmanto Bengālijas rozā, iespējams, rezultāts nebūs pozitīvs. Tāpēc, ja paredzēts audzēt vīrusu kultūru, par diagnostisku līdzekli jāizvēlas fluoresceīns.
                              
                           
                                 Bengālijas rozā
                              
                              
                                 Nolūks: diagnostisks līdzeklis agrīnu radzenes bojājumu gadījumā, lieto lokāli.
                                 Identificētās alternatīvas: fluoresceīns.
                                 Īpašo priekšrocību apraksts: Bengālijas rozā ir diagnostisks līdzeklis, ar kuru konstatē radzenes bojājumus ļoti agrīnā stadijā.
                              
                           
                                 
                                    Hiperlipidēmija
                                 
                              
                           
                                  
                              
                              
                                 Insulīns
                              
                              
                                 Nolūks: hiperlipidēmijas ārstēšana, lieto apvienojumā ar glikozes terapiju, vielmaiņas traucējumu diagnosticēšana.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 
                                    Sēnīšu infekcijas
                                 
                              
                           
                                  
                              
                              
                                 Griseofulvīns
                              
                              
                                 Nolūks: sistēmiska lietošana sēnīšu slimību ārstēšanā. Cirpējēdes ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: ja griseofulvīnu lieto orāli, tam ir laba iedarbība pret trihofītiem, mikrosporām un epidermofītiem.
                              
                           
                                 Ketokonazols
                              
                              
                                 Nolūks: sistēmiska lietošana sēnīšu slimību ārstēšanā. Sēnīšu izraisītas pneimonijas un gaisa maisu mikozes ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: salīdzinājumā ar citām vielām, ko varētu uzskatīt par būtiskajām vielām, ar ketorolaksu ir visplašākā klīniskā pieredze.
                              
                           
                                 Mikonazols
                              
                              
                                 Nolūks: acu sēnīšu infekciju ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: lieto lokāli slimības skartajā acī, plašāka spektra pretsēnīšu iedarbība un/vai mazāks iekaisums, nekā izmantojot citus pretsēnīšu līdzekļus.
                              
                           
                                 Nistatīns
                              
                              
                                 Nolūks: acu un dzimumorgānu sistēmas rauga sēnīšu infekciju ārstēšana.
                                 Identificētās alternatīvas: nav identificētas.
                                 Īpašo priekšrocību apraksts: īpaša iedarbība pret rauga sēnīšu infekcijām.
                              
                           
                                 
                                    Attēldiagnostika
                                 
                              
                           
                                  
                              
                              
                                 Radiofarmakoloģisks preparāts Tc-99m
                              
                              
                                 Nolūks: scintigrāfija.
                                 Identificētās alternatīvas: nav identificētas.
                                 Īpašo priekšrocību apraksts: visprecīzākais attēldiagnostikas veids agrīnai kaulu patoloģiju un lūzumu konstatēšanai – precīzāks par rentgenogrāfiju. Ļauj noteikt apjomu un veikt attēlveidošanu vietās, kas nav pieejamas, izmantojot rentgenogrāfiju. Būtisks attēldiagnostikas paņēmiens, kas ar agrīnas traumu konstatēšanas un smagu lūzumu profilakses palīdzību nodrošina sacīkšu zirgu labturību. Tā kā Tc-99m ir īss pussabrukšanas periods (6,01 stunda), konstatējama radioaktivitāte zirga organismā drīz vien (< 72 stundās) ir izzudusi.
                              
                           
                                 
                                    Dažādi
                                 
                              
                           
                                  
                              
                              
                                 Karbamazepīns
                              
                              
                                 Nolūks: galvas kratīšanas sindroms.
                                 Identificētās alternatīvas: nav identificētas.
                                 Īpašo priekšrocību apraksts: karbamazepīns ir pretkonvulsiju līdzeklis, kas iedarbojas kā nātrija kanālu bloķētājs. Izmanto galvenokārt trīszaru nerva neiralģijas (galvas kratīšanas sindroma) ārstēšanā un diagnozes apstiprināšanā.
                              
                           
                                 Kiproheptadīns
                              
                              
                                 Nolūks: galvas kratīšanas sindroms.
                                 Identificētās alternatīvas: nav identificētas.
                                 Īpašo priekšrocību apraksts: zirgi, kam ir fotiskas galvas kratīšanas pazīmes, labi reaģē uz ārstēšanu ar prethistamīna līdzekli kiproheptadīnu. Papildus prethistamīna iedarbībai kiproheptadīnam ir antiholīnerģiska iedarbība, kā arī tas ir 5-hidroksitriptamīna (serotonīna) antagonists. Uzvedības simptomi parasti tiek atviegloti 24 stundu laikā pēc kiproheptadīna terapijas uzsākšanas, savukārt 24 stundu laikā pēc terapijas pārtraukšanas bieži vien atjaunojas. Citi prethistamīna līdzekļi galvas kratīšanas ārstēšanā nav efektīvi.
                              
                           
                                 Domperidons
                              
                              
                                 Nolūks: ķēvju agalaktija.
                                 Identificētās alternatīvas: nav identificētas.
                                 Īpašo priekšrocību apraksts: dopamīna antagonists, kas palielina prolaktīna ražošanu.
                                 Oksitocīns nav piemērota alternatīva, jo tas izraisa piena izdali tā vietā, lai palielinātu piena izstrādāšanos, kas ir domperidona terapijas mērķis. Turklāt oksitocīns, ja to lieto lielās devās, var radīt vēdersāpes.
                              
                           
                                 Gabapentīns
                              
                              
                                 Nolūks: neiropātiskas sāpes.
                                 Identificētās alternatīvas: buprenorfīns, fentanils, morfīns, petidīns.
                                 Īpašo priekšrocību apraksts: no alternatīvām atļautām vielām atšķirīgs iedarbības veids un vieta. GASS līdzīga viela, kas bloķē kalcija kanālus un kavē jaunu sinapšu veidošanos. Jauns neiropātisko sāpju ārstēšanas līdzeklis ar pierādījumiem, kas liecina par papildu klīnisku ieguvumu tādu neiropātisku sāpju atsāpināšanā kā kāju sāpes, laminīts un vēdersāpes.
                              
                           
                                 Hidroksietilciete
                              
                              
                                 Nolūks: koloidālā apjoma aizstāšana.
                                 Identificētās alternatīvas: nav identificētas.
                                 Īpašo priekšrocību apraksts: praktiska un ātri pieejama asins vai plazmas alternatīva.
                              
                           
                                 Imipramīns
                              
                              
                                 Nolūks: farmakoloģiski inducēta ejakulācija ērzeļiem, kam ir ejakulācijas traucējumi.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 Tirotropais atbrīvotājhormons
                              
                              
                                 Nolūks: diagnostisks līdzeklis, ko izmanto vairogdziedzera darbības un hipofīzes traucējumu apstiprināšanā.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 Bārija sulfāts
                              
                              
                                 Nolūks: radiogrāfiska kontrastviela, ko izmanto barības vada un kuņģa un zarnu trakta kontrastizmeklēšanā.
                                 Identificētās alternatīvas: nav identificētas.
                                 Īpašo priekšrocību apraksts: alternatīvas nav pieejamas.
                              
                           
                                 Joheksols
                              
                              
                                 Nolūks: radiogrāfiska kontrastviela, ko izmanto apakšējo urīnceļu izmeklēšanā, artrogrāfijā, mielogrāfijā, sinogrāfijā vai fistulogrāfijā un dakriocistogrāfijā.
                                 Identificētās alternatīvas: jopamidols.
                                 Īpašo priekšrocību apraksts: nejonu zemas osmolaritātes kontrastviela. Gan joheksols, gan jopamidols ir vienlīdz pieņemami.
                              
                           
                                 Jopamidols
                              
                              
                                 Nolūks: radiogrāfiska kontrastviela, ko izmanto apakšējo urīnceļu izmeklēšanā, artrogrāfijā, mielogrāfijā, sinogrāfijā vai fistulogrāfijā un dakriocistogrāfijā.
                                 Identificētās alternatīvas: joheksols.
                                 Īpašo priekšrocību apraksts: nejonu zemas osmolaritātes kontrastviela. Gan joheksols, gan jopamidols ir vienlīdz pieņemami.”